РЕПУБЛИКА СРБИЈА

НАРОДНА СКУПШТИНА

Одбор за привреду, регионални развој,

трговину, туризам и енергетику

10 Број 06-2/93-21

25. март 2021. године

Б е о г р а д

ЗАПИСНИК

ОСМЕ СЕДНИЦЕ ОДБОРА ЗА ПРИВРЕДУ, РЕГИОНАЛНИ РАЗВОЈ, ТРГОВИНУ,

ТУРИЗАМ И ЕНЕРГЕТИКУ, ОДРЖАНЕ 22. МАРТА 2021. ГОДИНЕ

Седница је почела у 12 часова и 3 минута.

Седницом је председавао Верољуб Арсић, председник Одбора.

Поред председника, седници су присуствовали чланови Одбора: Александра Томић, Весна Стамболић, Наташа Љубишић, Зоран Томић, Ивана Поповић, Ана Белоица, Снежана Пауновић, Угљеша Марковић и Војислав Вујић.

Седници су присуствовали заменици одсутних чланова Одбора: Гојко Палалић (заменик члана Одбора Драгомира Карића), Бранимир Јовановић (заменик члана Одбора Јасмине Каранац), Ненад Крстић (заменик члана Одбора Тихомира Петковића), Адријана Пуповац (заменик члана Одбора Оливере Недељковић), Милош Банђур (заменик члана Одбора Крста Јањушевића) и Мина Китановић (заменик члана Одбора Илије Животића, заменика председника Одбора).

Седници није присуствовала члан Одбора Снежана Петровић, нити њен заменик.

Седници су, на позив председника, присуствовали: Милан Љушић, државни секретар у Министарству привреде, помоћници министра привреде: Драган Угрчић, Сектор за приватизацију, стечај и индустријску политику, Душан Вучковић, Сектор за привредна друштва и привредне регистре, Дубравка Дракулић, Сектор за контролу и надзор над радом јавних предузећа, Биљана Жарковић, Сектор за инвестиције у инфраструктурне пројекте, Александар Старчевић, Сектор за квалитет и безбедност производа, Ненад Стошић, начелник Одељења за међународну сарадњу и европске интеграције, Александра Вучетић, Руководилац групе, Сектор за развој малих и средњих предузећа и предузетника и Јасмина Кусмук, Самостални саветник у Одељењу за инвестиције.

На предлог председника, Одбор је већином гласова утврдио следећи

Д н е в н и р е д

1. Разматрање Информације о раду Министарства привреде за период октобар-децембар 2020. године (10 број 02-595/20-5 од 26. јануара 2021. године);

2. Разматрање Извештаја Министарства привреде о стању поступка приватизације за октобар 2020. године ( 10 број 02-255/20-9 од 23. новембра 2020. године);

3. Разматрање Извештаја Министарства привреде о стању поступка приватизације за новембар 2020. године ( 10 број 02-255/20-10 од 16. децембра 2020. године);

4. Разматрање Извештаја Министарства привреде о стању поступка приватизације за децембар 2020. године ( 10 број 02-255/20-11 од 18. јануара 2021. године);

5. Разматрање Извештаја Министарства привреде о стању поступка приватизације за јануар 2021. године ( 10 број 02-297/21 од 23. фебруара 2021. године).

Пре разматрања тачака утврђеног дневног реда, Одбор је једногласно усвојио записнике Шесте и Седме седнице Одбора.

На предлог председника, Одбор је једногласно одлучио да обједини расправу о првој, другој, трећој, четвртој и петој тачки дневног реда.

Председник Одбора је подсетио да**,** у складу са чланом 229. Пословника Народне

Прва, друга, трећа, четврта и пета тачка дневног реда - **Информација о раду Министарства привреде за период октобар-децембар 2020. године; Извештај Министарства привреде о стању поступка приватизације за октобар 2020. године; Извештај Министарства привреде о стању поступка приватизације за новембар 2020. године; Извештај Министарства привреде о стању поступка приватизације за децембар 2020. године; Извештај Министарства привреде о стању поступка приватизације за јануар 2021. године**

Одбор је размотрио Информацију о раду Министарства привреде за период октобар-децембар 2020. године и поднео Извештај Народној скупштини.

У уводним напоменама, Милан Љушић, државни секретар у Министарству привреде, изнео је да су у периоду октобар-децембар 2020. године у Министарству обављане законодавне активности, активности из обасти приватизације и контроле, пројектне и програмске активности, активности из области контроле и надзора над радом јавних предузећа, међународне активности, као и друге активности из делокруга Министарства. У последњем кварталу 2020. године, у Министарству привреде су припремљени Нацрт закона о измена и допунама Закона о стечају и Нацрт закона о изменама и допунама Закона о лиценцирању стечајних управника. Иновиран је текст Нацрта закона о изменама и допунама Закона о акредитацији и Нацрта закона о предметима од драгоцених метала. Добијена су сва релеванта мишљења и нацрти закона ће се ускоро разматрати на седници Владе Републике Србије. У поступку приватизације, на дан 31. децембра 2020. године, налазило се укупно 79 субјеката приватизације, а јавни позиви за продају капитала за стратешко партнерство објављени су за три субјекта. Министарство привреде је објавило јавне позиве за прикупљање писама о заинтересованости за учествовање у поступку приватизације за 5 субјеката. Закључених уговора о продаји до 31. децембра 2020. није било, али из Извештаја за фебруар месец се може видети да је успешно спроведена приватизација „ВПД СМЕДЕРЕВО д.о.о.“. Када је реч о предузећима од стратешког значаја, остало је седам предузећа, од којих је шест у поступку усвајања унапред припремљеног плана реорганизације. За једно предузеће је прихваћен извештај о реорганизацији и финансијској консолидацији. Истакнуто је да је из области инвестиција у инфраструктурне пројекте Министарство подигло капацитете, локалне, регионалне и пословне инфраструктуре, као и да је унапређен туристички и привредни потенцијал локалних самоуправа. У последњем кварталу 2020. године, у инвестиционе пројекте утошено је приближно 400 милиона динара. Спроведено је девет поступака јавних набавки и закључено девет уговора о извођењу радова укупне вредност 487 милиона динара од чега Министарство привреде учествује са 292 милиона, а локалне самоуправе са 194 милиона динара. Извршени су налози за плаћање по уговорима о додели средстава за подстицај у висини од 5 милијарди 709 милиона, а по претходно важећим законски процесима још 470 милиона динара. Када је реч о спровођењу политике подршке малим и средњим предузећима и предузетницима, изнето је да је Министарство привреде у последњем кварталу 2020. године предложило седам уредби за подстицаје, које су накнадно усвојене и програми су почели да се спроводе. То су Програм подршке малим и средњим предузећима за набавку опреме у 2021. години и Пограм подстицања развоја предузетништва кроз финансијску подршку за почетнике у пословању у 2021. години, Уредба о утврђивању Програма подстицања предузетништва кроз развојне пројекте у 2021. години, Уредба о утврђивању Програма подстицања развоја предузетништва кроз финансијску подршку за жене предузетнице и младе у 2021. години, Уредба о утврђивању Програма подршке акредитованим регионалним развојним агенцијама у 2021. години, Уредба о утврђивању Програма подстицања регионалног и локалног развоја у 2021. години и Уредба о утврђивању Програма стандардизованог сета услуга за микро, мала и средња предузећа и предузетнике у 2021. годни, који се реализује преко акредитованих регионалних развојних агенција. Министарство је радило на спровођењу Програма стандардизованог сета услуга за микро, мала и средња предузећа и предузетнике у 2020. години који се реализују преко 17 акредитованих регионалних развојних агенција, а спровођене су и активности у сарадњи са Развојном агенцијом Србије на реализацији Програма подршке акредитованим регионалним развојним агенцијама у 2020. години, које се односе на контролу поднетих предлога пројеката у чијој припреми су учествовале акредитоване регионалне развојне агенције. Министарство је радило на изради базе података о привредним субјектима којима је Министарство одобравало бесповратна средства у периоду од 2015. до 2020. године, а која представља аналитичку подлогу за израду ефеката улагања по основу програма за почетнике, програма опреме и развојних програма. Важна активност Министарства привреде у последњем кварталу била је и реализација кредита за ликвидност услед пандемије COVID-19.

У дискусији, народни посланици су поставили питања, изнели ставове и мишљења и дали предлоге и сугестије. Постављена су следећа питања:

* да ли ће бити донето законско решење којим би стечајни поступци који трају дуже од десет година заврпшавали ликвидацијом или ће се и даље такви поступци одуговлачити;
* у чијем су власништву бање, односно предузећа за која није могућа продаја јавним позивом.

У дискусији је истакнуто да у свим извештајима постоји иста проблематика. Одређени број предузећа која се налази у поступку приватизације, или су предузећа била у поступку приватизације, приватизована су, а касније је уговор о продаји раскинут, што су то последице лоших закона о приватизацији. Из извештаја се може видети да има око 50 000 људи који раде у тим предузећима, и да је неопходан опрез око питања стечаја. Законом који је предложио један од бивших министара привреде, требало је у једном делу да се на непоштен начин заврши поступак приватизације свих привредних субјеката. На Одбору за привреду и Одбору за финансије је такав поступак заустављен. Истакнуто је да стечајни поступак није једноставан. Стечај који за циљ има ликвидацију, није куповина стечајног дужника него продаја његове имовине. Стечајни поступци који су завршавани ликвидацијама су имали за резултат 28% незапослених на територији Републике Србије. Нацртом закона је било предвиђено да Агенција за лиценцирање стечајних управника не врши надзор над радом стечајних управника већ да се оснује Коморско удружење које би бринуло о лиценцирању и сертификацији стечајних управника. Изнето је да већина људи мисли да поступак стечаја води стечајни управник, а истина је да стечајни поступак води суд, односно држава. Изнет је став да је потребно да Министарство привреде детаљно приступи изради Закона, како се не би поновило да држава или неко од учесника у поступку буде оштећен.

У одговору на постављена питања, Драган Угрчић, помоћник министра привреде, истакао је да су последњи текстови Нацрта закона изменама Закона о стечају и Нацрт закона о Агенцији за лиценцирање стечајних управика рађени у сарадњи са колегама који раде условима за напредовање на Doing business листи Светске банке. Идеја измена закона је била да се смање трошкови стечајног поступка, као и да се ограничи време трајања стечајног поступка. Министарство привреде је желело да у измене Закона унесе одређене новине, како би решили проблеме. Суштина проблема дуготрајних стечајних поступака није у Закону у стечају, већ у другим законима, као што је Закон о реституцији и Закон о озакоњењу објеката. Неопходно би било да се промени више закона, како би се убрзао поступак стечаја када је реч о имовини која је под захтевом реституције или неког имовинског спора. Министарство привреде покушава да нађе одређене механизме како би се поступци довели до краја, имовина продала, уновчила и намерили повериоци. Када је реч о бањама, истакнуто је да је десет бања у поступку приватизације. Припремљен је Нацрт закона о приватизацији бања. У периоду док је закон припреман, Дирекција за имовину је продала бању „Жубор“ у Куршумлији и бању на Златару. Изнето је да су те бање биле под судским спором. Сва имовина је припадала припадала ПИО Фонду, а Дирекција за имовину продавала је имовину тих бања за рачун ПИО Фонда. Нацрт закона је припремљен у сарадњи са Министарством здравља. У Нацрт закона је унета одредба према којој је могуће покренути поступак приватизације само за бање за које Министарство здравља да сагласност да могу да се приватизују. Када је реч о власништву бања, бање су јавне установе основане од стране Републике Србије и сва имовина, покретна и непокретна, у власништву је Републике Србије. Када је у питању бања „Термал Врдник“, сва имовина је у власништву Аутономне Покрајине Војводина, и непокретна и покретна. Бање које је продала Дирекција за имовину биле су предмет судског спора између ПИО Фонда и Републике Србије. Спорови су окончани тако што је ПИО Фонд уписивао право својине на тим објектима, а бање су због тих спорова у протеклом периоду престајале да раде.

У дискусији су учествовали Верољуб Арсић и Ненад Крстић, као и Милан Љушић и Драган Угрчић.

а) Сагласно члану 229. Пословника Народне скупштине, Одбор је једногласно одлучио да прихвати Информацију о раду Министарства привреде за период октобар-децембар 2020. године;

б) Одбор је једногласно усвојио Извештај Министарства привреде о стању поступка приватизације за октобар 2020. године;

в) Одбор је једногласно усвојио Извештај Министарства привреде о стању поступка приватизације за новембар 2020. године;

г) Одбор је једногласно усвојио Извештај Министарства привреде о стању поступка приватизације за децембар 2020. године;

д) Одбор је једногласно усвојио Извештај Министарства привреде о стању поступка приватизације за јануар 2021. године.

Седница је закључена у 12 часова и 40 минута.

Седница је преношена у live stream-у и тонски снимана, а видео запис се налази на интернет страници Народне скупштине.

СЕКРЕТАР ПРЕДСЕДНИК

Александра Балаћ Верољуб Арсић